Monarksommerfugler

Monarksommerfugler (Danaini) er et tribus av sommerfugler som inngår i den store familien flikvinger (Nymphalidae). De er slanke, forholdsvis store sommerfugler, de fleste av dem er gode flygere og noen kan vandre over lange avstander. De fleste monarksommerfugler har larver som lever på mer eller mindre giftige planter. De tar vare på giftstoffene fra vertsplantene og bruker dem til å forsvare seg. Monarksommerfuglene signaliserer sin giftighet med karakteristiske, kontrastrike fargemønstre. Både giftige og ugiftige sommerfugler etterligner disse mønstrene og oppnår gjennom dette beskyttelse.


== Utseende ==
Store sommerfugler (vingespenn gjerne 60 – 120 mm) med slank kropp og store vinger. På farge er de enten mørkt brunlige med små, lyse flekker eller lyse (hvite, gule eller røde) med svarte flekker eller striper. Antennene er lange (ca. halvparten så lange som forvingene)og tynne. Forvingene er forholdsvis lange og smale, avrundet trekantede. Bakvingene er mye kortere enn forvingene og avrundede. Larvene er kontrastrikt fargede, ofte med trådsmale, oppstående utvekster på ett eller flere kroppsledd.


== Levevis ==
Slekten Danaus, de egentlige monarkene, har larver på slekten Asclepias i gravmyrtfamilien. De øvrige gruppene kan gå på mange ulike planter, men felles for de fleste er at de er mer eller mindre giftige. Noen arter er vandrere som kan ha vandringer som strekker seg over flere tusen kilometer (gjerne over flere generasjoner). Disse har ofte meget store utbredelsesområder. Andre er mer stedbundne, for eksempel de meget store, hvite og svarte skognymfene (slekten Idea) i Sørøst-Asia. Disse flyter rundt mellom trekronene i en langsom, svevende flukt.


== Utbredelse ==
Monarksommerfuglene er ikke i stand til å overleve en kald vinter (de mangler et kuldeherdig overvintringsstadium), og det finnes derfor ingen arter som lever i tempererte områder året rundt. Monarken (Danaus plexippus) kan forekomme over det meste av Nord-Amerika og etter hvert også Europa om sommeren, men den vandrer sørover eller dør om høsten. De øvrige artene er utelukkende tropiske eller subtropiske. Særlig mange arter finnes i Sørøst-Asia.


== Systematisk inndeling ==

Ordenen sommerfugler, Lepidoptera Linnaeus, 1758
Gruppen Glossata
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Gruppen Apoditrysia
Gruppen storsommerfugler, Macrolepidoptera
Gruppen dagsommerfugler, Rhopalocera
Overfamilien egentlige dagsommerfugler, Papilionoidea
Familien flikvinger, Nymphalidae
Underfamilien Danainae Boisduval, 1833
Gruppen monarksommerfugler, Danaini Boisduval, 1833 – 160 arter, varme områder over hele Jorden
Danaina
Slekten Amauris Hübner, 1816 – 15 arter
Slekten monarksommerfugler, Danaus Kluk, 1802 – tolv arter, varme områder over hele Jorden
Monarksommerfugl, Danaus plexippus (Linnaeus) – Nord-Amerika, Europa, Afrika, Asia og Australia
Afrikansk monark, Danaus chrysippus (Linnaeus) – Afrika, Asia, Australia
Rødbrun monark, Danaus gilippus (Cramer) – Sør-Amerika, sørlige Nord-Amerika
Slekten Ideopsis Horsfield, 1858 – åtte arter
Slekten Miriamica Vane-Wright et al., 2002 – to arter
Slekten Parantica Moore, 1880 – 38 arter
Slekten Tiradelphe Ackery & Van-Wright, 1984 – bare én art, bare på Guadalcanal
Slekten Tirumala Moore, 1880 – ni arter
Euploeina
Slekten Anetia Hübner, 1823 – fem arter, bare på Antillene
Slekten kråkesommerfugler, Euploea Fabricius, 1807 – 55 arter, fra Komorene i vest til Tahiti i øst
Vanlig kråkesommerfugl, Euploea core (Cramer) – fra India til Australia
Stripet kråkesommerfugl, Euploea mulciber (Cramer) – fra India til Filippinene
Slekten skognymfer, Idea Fabricius, 1807 – 12 arter, Sørøst-Asia
Slekten Lycorea Doubleday, 1847 – tre arter, Neotropiske region
Slekten Protoploea Ackery & Vane-Wright, 1984 – bare én art, Ny-Guinea


== Kilder ==
Carter, D. (1994) Sommerfugler fra hele verden. Teknologisk Forlag. ISBN 82-512-0438-0


== Eksterne lenker ==
(en) Monarksommerfugler hos ITIS 
(en) Monarksommerfugler hos NCBI 
(en) Kategori:Danaini – bilder, video eller lyd på Wikimedia Commons 
Danaini – detaljert informasjon på Wikispecies 
Danaini på Tree of life
Markku Savela's Lepidoptera and some other life forms: Sjekkliste over artene. Hentet 28.12. 2011.